钦定古今图书集成/明伦汇编/氏族典/第207卷 > 《廖用贤尚友录》 > 曹爽
## 钦定古今图书集成/明伦汇编/氏族典/第207卷 > 《廖用贤尚友录》 > 曹爽

按《魏志曹真传》：“真子爽，字昭伯，少以宗室谨重，明帝
在东宫，甚亲爱之。及即位，为散骑侍郎，累迁城门校
尉，加散骑常侍，转武卫将军，拜大将军，假节钺，都督
中外诸军事，录尚书事，与太尉司马宣王并受遗诏，
辅少主。齐王即位，加爽侍中，改封武安侯。南阳何晏、
邓飏、李胜、沛国丁谧、东平毕轨咸有声名，明帝以其”
浮华，皆抑黜之。及爽秉政，乃复进叙，任为腹心。飏等
欲令爽立威名于天下，劝使伐蜀，爽从其言，宣王止
之，不能禁。正始五年，爽乃西至长安，大发卒六七万
人，从骆谷入。贼因山为固，兵不能进。参军杨伟为爽
陈形势，乃引军还。初，爽以宣王年德并高，恒父事之，
不敢专行。及晏等进用，咸共推戴宣王遂称疾避爽。
爽饮食车服，拟于乘舆，尚方珍翫，充牣其家。又私取
先帝才人七八人，及将吏师工、鼓吹良家子女三十三人，皆以为伎乐。诈作诏书，发才人五十七人送邺
台，使先帝倢伃，教习为技，纵酒作乐，骄淫盈溢，宣王
密为之备。十年正月，车驾朝高平陵，爽兄弟皆从宣
王部勒兵马，先据武库，遂出屯洛水浮桥。奏“爽有无
君之心，不宜典兵宿卫。”爽遂免，以侯还第。初，张当私
以才人张何等与爽，疑其有奸，收当治罪。当陈爽与
晏等阴谋反逆，乃伏诛，夷三族。